[{"text_idx": "#000001", "text": "Post la j\u0302usa balotado pri novaj estraranoj en UEA estig\u0302is senprecedenca situacio. Ne klaras, c\u0302u la j\u0302us enpostenigita nova estrarano pri financoj, Trezoro Huang Yinbao, efektive estis valide elektita. Dum oni esploras la aferon, li tamen partoprenas la estraran laboron."}, {"text_idx": "#000002", "text": "Jam en novembro 2017 UEA komencis la elektadon de novaj estraranoj. La 20-an de aprilo la prezidanto fine anoncis, ke estis elektita nova estrarano pri financoj. Tamen s\u0302ajne ne c\u0302iuj voc\u0302oj estis registritaj."}, {"text_idx": "#000003", "text": "Post kiam la demisio de la g\u0302enerala direktoro de UEA, Veronika Poo\u0301r, estis anoncita la 1-an de novembro 2017, s\u0302ian lokon prenis Martin Scha\u0308ffer. Li pli frue estis estrarano kaj g\u0302enerala sekretario de la asocio."}, {"text_idx": "#000004", "text": "Sekve de tio aperis la bezono elekti novan g\u0302eneralan sekretarion. Lige kun tio la estraro en novembro 2017 proponis al la elekta komisiono, ke oni ekserc\u0302u ne unu, sed tri novajn estraranojn, kiuj povu transpreni diversajn taskojn kaj eble estonte formu parton de la sekva estraro de la asocio."}, {"text_idx": "#000005", "text": "La elekta procezo okazis kun grandaj prokrastoj kaj problemoj kau\u0306zitaj parte de misfunkcioj en la reta voc\u0302dona sistemo de UEA, parte de la kaosa diskuto kaj ne tute klaraj proceduroj en la komitata laboro."}, {"text_idx": "#000006", "text": "La unua voc\u0302donado pri elekto de nova g\u0302enerala sekretario komencig\u0302is la 16-an de januaro. En tiu balotado neniu el la kandidatoj ricevis la necesajn 27 voc\u0302ojn, do oni arang\u0302is duan voc\u0302donadon pri la du plej sukcesaj kandidatoj. En tiu balotado, kies rezulto estis anoncita la 6-an de februaro, gajnis Aleks Kadar. Li promesis aparte okupig\u0302i pri la problema financa situacio de la asocio."}, {"text_idx": "#000007", "text": "Post monato, la 5-an de marto, oni fine de senorda diskuto en la komitata babilejo komencis novan voc\u0302donadon, nun pri tio, c\u0302u oni fakte elektu pliajn estraranojn. La rezulto de la voc\u0302donado estis anoncita la 17-an de marto: jes, oni ja elektu pliajn estraranojn, maksimume du."}, {"text_idx": "#000008", "text": "Jam post tiu voc\u0302donado multaj plendis pri fus\u0302oj en la elekta sistemo, c\u0302ar s\u0302ajnis ke ne c\u0302iuj voc\u0302oj estis registritaj. La prezidanto de UEA, Mark Fettes, tamen deklaris la rezulton valida, argumentante ke c\u0302iuokaze ankorau\u0306 ne temis pri la efektiva elekto de estraranoj, sed nur pri tio, c\u0302u oni ja havu pliajn estraranojn."}, {"text_idx": "#000009", "text": "La 29-an de marto estis komencita la efektiva balotado pri la kandidatoj al la estraro, sed post la fino de la voc\u0302donado oni konstatis ke la elekta sistemo ne bone funkciis, kaj la rezulto estis deklarita nevalida."}, {"text_idx": "#000010", "text": "Nova voc\u0302donado pri la estraraj kandidatoj estis komencita la 10-an de aprilo. La 20-an de aprilo Mark Fettes jene anoncis la rezulton:"}, {"text_idx": "#000012", "text": "Intertempe finig\u0302is la voc\u0302dono pri elekto de du pliaj estraranoj. Partoprenis 46 komitatanoj el 62, do la voc\u0302dono estis kvoruma. Por elektig\u0302o necesis ricevi almenau\u0306 duonon de la eblaj voc\u0302oj, do 23."}, {"text_idx": "#000014", "text": "La kandidatoj ricevis jenajn voc\u0302ojn:\nBruc\u0302jo Kasini \u2013 2 g\u0302is 14*"}, {"text_idx": "#000015", "text": "La steleto c\u0302e la lasta nomo indikas, ke la voc\u0302oj donitaj por Brunetto (Bruc\u0302jo) Casini ne estis g\u0302uste registritaj. C\u0302ar lau\u0306 la kalkuloj de Mark Fettes li tamen povis ricevi maksimume 14 voc\u0302ojn, la rezulto lau\u0306 la prezidanto estis klara kaj valida: kiel nova estrarano estis elektita nur Trezoro (Huang Yinbao)."}, {"text_idx": "#000016", "text": "En intervjuo donita al Libera Folio Trezoro rakontas pri siaj planoj en la estraro de UEA. Li volas interalie profundigi la rilatojn kun Unesko kaj okupig\u0302i pri la financaj problemoj de la asocio."}, {"text_idx": "#000017", "text": "Tamen baldau\u0306 du komitatanoj anoncis, ke iliaj nomoj ne aperas en la listo de voc\u0302donintoj, kvankam ili ja voc\u0302donis. Pro tio pluraj komitatanoj opiniis, ke la rezulto estas nevalida kaj la voc\u0302donado devas esti farita trian fojon."}, {"text_idx": "#000018", "text": "\u2013 Lau\u0306 mia modesta opinio, tiu voc\u0302donado devas esti nuligita, la tuta afero farig\u0302as pli kaj pli komika se g\u0302i ne estus ege ege serioza. Kian fidindecon oni povas doni al organizo kiu jam kelkfoje trovig\u0302is en tia plorinda situacio kaj kiu estas dronanta en katastrofa financa situacio, demandis en la komitata diskutejo Edwige Tantin Ackermann."}, {"text_idx": "#000019", "text": "\u2013 Ke la j\u0302usa voc\u0302donado ne estas valida, estas ekster dubo. Ni memoru, ke la Estraro havas la bazan juran respondecon en kaj pri la asocio. Tial g\u0302ia elektado, ankau\u0306 se temas pri kompletiga elekto, devas okazi tiel, ke ec\u0302 la plej eta ombro de dubo [ne] restu pri la lau\u0306leg\u0302eco de la sekvita proceduro, skribis Osmo Buller."}, {"text_idx": "#000020", "text": "Libera Folio petis ke prezidanto Mark Fettes klarigu sian sintenon al la kritikoj. Responde li sendis al ni mesag\u0302on, kiun li pli frue sendis al la komitata listo. S\u0302ajne pro plia teknika problemo lia mesag\u0302o tamen neniam aperis en la komitata diskutejo."}, {"text_idx": "#000022", "text": "En sia mesag\u0302o Mark Fettes skribas, ke li petis la teknikan helpanton de UEA esplori, c\u0302u efektive la voc\u0302oj de du komitatanoj ne estis g\u0302uste registritaj de la voc\u0302dona sistemo."}, {"text_idx": "#000023", "text": "\u2013 Evidente, se tiel okazis, ni devos konsideri la voc\u0302donon nevalida, c\u0302ar kiel mi skribis en la antau\u0306a kazo, c\u0302iu voc\u0302o gravas."}, {"text_idx": "#000024", "text": "Samtempe li skribas, ke la nove elektita \u2013 au\u0306 eble ankorau\u0306 ne elektita \u2013 estrarano \"ludis tre pozitivan rolon en nia j\u0302usa kunsido, kiu disvolvig\u0302is en harmonia etoso kun intensa kunpensado kaj kunplanado pri la estonteco de UEA\"."}, {"text_idx": "#000025", "text": "C\u0302ar ankorau\u0306 ne klaras, c\u0302u necesos voc\u0302doni plian fojon, kaj kia tiukaze estos la rezulto de la nova balotado, la estraro de UEA trovis neortodoksan solvon por la partopreno de Trezoro en la estrara laboro:"}, {"text_idx": "#000026", "text": "\u2013 Dume, ni inkluzivos Trezoron en la laboro kaj informfluo de la Estraro, sed zorgos ke formalaj decidoj ne dependu nur de lia voc\u0302o, por ke ni ne devu refari ilin, se montrig\u0302os ke lia elekto ne estas fidebla rezulto, skribas Mark Fettes en sia mesag\u0302o al la komitato."}, {"text_idx": "#000027", "text": "La mesag\u0302o tamen evidente neniam atingis la komitaton."}, {"text_idx": "#000028", "text": "Trezoro volas profundigi la rilatojn kun Unesko"}, {"text_idx": "#000029", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000030", "text": "Fettes: \u201dTrezoro estos traktata kiel estrarano\u201d"}, {"text_idx": "#000031", "text": "UEA finfine akceptu, ke g\u0302i estas komika ensemblo. Komikaj\u0302oj neniam fremdis al UEA, ec\u0302 se lastatempe g\u0302i iom tro penas por ili. Sukcese."}, {"text_idx": "#000036", "text": "1. Komence mi volas substreki, ke mi ne dubas, ke la plejparto de la estraranoj donis sian voc\u0302on por s-ro Huang Yinbao. La rezulto de la voc\u0302donado, ke s-ro Huang Yinbao ekapartenis al la estraro, s\u0302ajnas esti g\u0302usta, kaj tial mi ja ne vidas tute urg\u0302an problemon."}, {"text_idx": "#000037", "text": "2. Mi iom bedau\u0306ras, ke la UEA-prezidanto reagis al la demando de Libera folio nur per sendado de jam antau\u0306formulita teksto kaj ne utiligis la eblecon, pli rekte sin turni al la publiko kaj legantaro de la \u00bbplej populara primovada retejo\u00ab. (Cetere, estraran klarigan reagon al la prifinanca artikolo de antau\u0306 pli ol unu semajno mi g\u0302is nun ne trovis. Sed eble mi pretervidis g\u0302in.)"}, {"text_idx": "#000038", "text": "3. Mi iom bedau\u0306ras, ke (en la antau\u0306a artikolo \u00bbTrezoro volas profundigi la rilatojn kun Unesko\u00ab) s-ro Huang Yinbao rifuzis respondi al la demando de Libera Folio pri lia opinio pri la valideco de la voc\u0302donado. Anstatau\u0306e li kas\u0302is sian opinion (se entute li havas) kaj donis nur pseu\u0306dorespondon en evitema politikista stilo, kiu ne vekis multan fidon. Nu, eble politikistoj ial devas foje tiel respondi. Sed mi esperis, ke c\u0302i tie, en Esperantujo, ni ja estas inter ni kaj ne inter burokratoj. Eble mi misesperis."}, {"text_idx": "#000039", "text": "4. Pri la voc\u0302dona sistemo: Lau\u0306 la artikolo montrig\u0302is problemoj en la sistemo jam dum la voc\u0302donado ekde la 5a de Marto. Sed antau\u0306 ol solvi tiujn problemojn oni komencis plian voc\u0302donadon je la 29a de Marto. Pro la denove evidentig\u0302intaj problemoj tiu c\u0302i voc\u0302donado estis deklarita nevalida. Kaj denove, antau\u0306 ol solvi la ripete evidentig\u0302intajn problemojn, oni faris plian voc\u0302donadon ekde la 10a de Aprilo. Kaj \u2014 kia surprizo! \u2014 denove montrig\u0302is problemoj."}, {"text_idx": "#000040", "text": "Se vere tiel okazis, mi ne komprenas, kial la estraro dau\u0306re pretas uzi tiun sistemon, pri kiu oni scias, ke g\u0302i estas kaputa. Se ekz-e en parlamento montrig\u0302as, ke elektronika voc\u0302dona sistemo ne fidinde funkcias, oni dumtempe reiras al la antau\u0306a, neelektronika procezo. Tiu c\u0302i bezonas pli da tempo, sed g\u0302i almenau\u0306 funkcias."}, {"text_idx": "#000041", "text": "UEA uzu la balotujon !"}, {"text_idx": "#000042", "text": "Mi revas pri tempoj kiam la intereso de UEA pli gravos ol individuaj interesoj, kaj kiam ene de la UEA-estraro trovig\u0302os kapablaj, bone parolantaj Esperanton, homoj ekster de la estaro."}, {"text_idx": "#000043", "text": "C\u0302u \"estaro\" estas Freu\u0306da misskribo?"}, {"text_idx": "#000044", "text": "Pardonu Jen, nenio ekzistas ekster de la estaro"}, {"text_idx": "#000045", "text": "@Ekzistas. Tamen. Ekzistas multe pli inter tero kaj aero."}, {"text_idx": "#000046", "text": "@Jen: C\u0302u? Kio ekzistas, kiu ne estas?"}, {"text_idx": "#000047", "text": "Do, ekde nun, mia plej s\u0302atata komento en la historio de la Interreto."}, {"text_idx": "#000051", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000052", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]